Europarlamentarul PSD Ioan Mircea Paşcu a replicat acid, pe Facebook, după ce PSD nu l-a pus pe lista pentru Parlamentul European, afirmând că trebuie fie să ai nişte tendinţe sinucigaşe dacă ai puţini oameni capabili şi îi îndepărtezi şi pe aceia.

”Trebuie fie sa ai un simt de conservare atrofiat, fie tendințe sinucigase, dacă atunci când și așa ai putini oameni apropiați, sa faci tot posibilul sa ți-i îndepărtezi și pe aceștia! Dar, de unde nu e, nici Dumnezeu nu cere, chiar dacă e tot atât de adevărat ca fiecare pasare pe limba ei piere!?”, a spus Ioan Mircea Pașcu, cu trimitere către președintele național al PSD, Liviu Dragnea.

Lovitura este cu atât mai puternică cu ioan Mircea Pașcu anunța, tot pe Facebook, în 11 martie 2019, că a dorit să candideze din nou: ”Intrucat mai multă lume – inclusiv de partid – ma întreabă dacă voi candida pentru un post de europarlamentar din partea PSD, răspund pozitiv: da, candidez! Sunt convins ca răspund criteriilor stabilite de conducere și ca voi putea aduce o contribuție semnificativă la atingerea obiectivelor stabilite de partid, pentru o cât mai buna reprezentare a României in Parlamentul European și celelalte instituții ale UE”.







Preşedintele PSD Liviu Dragnea a anunţat luni lista PSD pentru europarlamentare, Rovana Plumb, Carmen Avram, Claudiu Manda, Chris Terhes, Dan Nica, Maria Grapini fiind pe primele locuri.

Dragnea a explicat prezenţa pe liste a unor persoane din afara PSD, spunând despre Carmen Avram că apără principiul dreptăţii şi că face parte dintr-o echipă de jurnalişti care a rezistat unor presiuni foarte mari, despre Chris Terhes că a avut poziţii asumate când alţii tăceau, iar despre Maria Grapini că este apreciată în PSD pentru poziţiile pe care le-a avut în Parlamentul European.

Ordinea candidaţilor PSD e următoarea: Rovana Plumb, Carmen Avram, Claudiu Manda, Chris Terhes, Dan Nica, Maria Grapini, Tudor Ciuhodaru, Dragos Benea, Victor Negrescu, Andi Cristea, Natalia Intotero, Gabriela Zoană, Bianca Gavriliţă, Emilian Pavel, Doina Pană.